# ޖަޢުފަރު ފާއިޒު
ފަޟީލަތުއްޝައިޚު ޖަޢުފަރު ފާއިޒު (ދެކުނުގެ / ސ. މީދޫ) އަކީ އިސްލާމްދީން އުނގަންނައިދެއްވުމާއި، ދީނީ ހޭލުންތެރިކަން އިތުރުކުރެއްވުމަށް ގިނަގުނަ މަސައްކަތްޕުޅުތަކެއް ކުރައްވައިފައިވާ ބޭފުޅެކެވެ.
ފަޟީލަތުއްޝައިޚު ޖަޢުފަރު ފާއިޒަކީ، ދިރިއުޅުމުގެ ތަފާތު ހުނަރުތައް ދަސްކުރައްވައި، ގިނަ ދާއިރާތަކަކުން ތަމްރީނު ހޯއްދެވުމަށް ފަހު މުޖުތަމަޢަށް ޚިދުމަތްކުރައްވަމުން ގެންދެވި ބޭފުޅެކެވެ. މި ގޮތުން މެޑިކަލް ޓެކްނޮލޮޖީއާއި މުވާޞަލާތީ ސާމާނު ބެލެހެއްޓުމުގެ ދާއިރާއިން ތަމްރީނު ހޯއްދެވިއެވެ. އެއަށްފަހު، ސަޢޫދީ އަރަބިއްޔާގެ އިމާމު މުޙައްމަދު ބިން ސުޢޫދު ޔުނިވަރސިޓީން އިސްލާމިކް ޝަރީޢާ އެންޑް ލޯގެ ދާއިރާއިން އެލް.އެލް.ބީ. ޑިގްރީ ވަނީ ޙާޞިލުކުރައްވައިފައެވެ. އަދި އެއަށްފަހު، ހަމަ އެ ޔުނިވަރސިޓީން މާސްޓަރސް ޑިގްރީ ޙާޞިލުކުރެއްވީ ކޮމްޕަރޭޓިވް ޖޫރިސްޕްރޫޑެންސްގެ ދާއިރާއިންނެވެ. އަދި އިނގިރޭސި، ޢަރަބި، އުރުދޫ ރަނގަޅަށް ދެނެވަޑައިގަންނަވައެވެ. އަދި ރަޝިޔާ ބަހުން ވާހަކަދައްކަވާން އެނގިވަޑައިގަންނަވައެވެ. އެހެންކަމުން، ގިނަ ބަޔަކާ މުޢާމަލާތުކުރައްވައި ދުނިޔެއަށް ހޭލުންތެރިވުމުގެ ފުރުޞަތު ލިބިވަޑައިގެންނެވިއެވެ.
ސަޢޫދީ އަރަބިއްޔާގެ އެކިއެކި ޔުނިވަރސިޓީތަކުގައި ކިޔަވައިދެއްވުމުގެ އިތުރުން އެ ޤައުމުގެ މިނިސްޓްރީ އޮފް އިސްލާމިކް އެފެއާޒްގައި ދަޢުވަތުގެ މަސައްކަތުގައި ކޯޑިނޭޓަރެއްގެ މަޤާމުގައި އަށް އަހަރު މަސައްކަތްކުރައްވައިފައިވެއެވެ. މީގެ އިތުރުން، ކުރީގެ ސޯވިއެޓް ޔޫނިއަންގެ ވެރިރަށް މޮސްކޯގެ ހަޔަރ އިސްލާމިކް ކޮލެޖުގައި އިސްލާމިކް ސްޓަޑީޒްގެ ލެކްޗަރަރއެއްގެ ގޮތުގައި ހަ އަހަރު ދުވަހު މަސައްކަތް ކުރައްވައިފައި ވެއެވެ. އަދި މީގެ އިތުރުން ޕާކިސްތާނުގެ އަބޫބަކުރު ޔުނިވަރސިޓީގެ ކޮލެޖް އޮފް ޙަދީޘް އެންޑް އިސްލާމިކް ސްޓަޑީޒްގެ ލެކްޗަރަރއެއްގެ ގޮތުގައި ދެ އަހަރެއްހައި ދުވަހު ޚިދުމަތްކުރައްވައިފައިވެއެވެ. ދިވެހިރާއްޖޭގައި މަދްރަސަތުލް ޢާލިޔާގައި 1990ގެ އަހަރުތަކުގައި، މުދައްރިސެއްގެ ގޮތުން މަސައްކަތްކުރައްވައިފައިވެއެވެ.
ފަޟީލަތުއްޝައިޚު ޖަޢުފަރު ފާއިޒު އަވަހާރަވީ 2021 ޖުލައި 15ވަނަ ދުވަހުއެވެ. އަވަހާރަވީއިރު އަނބިކަބަލަކާއި ތިން ބޭފުޅުން ދުނިޔޭގައި ތިއްބެވިއެވެ.